ΦΙΛΜ ΝΟΥΑΡ
Όταν οι ναζί κατέλαβαν την εξουσία, πιεζόμενοι από την εχθρότητα του καθεστώτος και εκμεταλλευόμενοι την γνώση της, οικονομικά φθηνής, εξπρεσιονιστικής έκφρασης που κατείχαν, οι συντελεστές του γερμανικού εξπρεσιονισμού, έγιναν περιζήτητοι στο Χόλλυγουντ, που χειμαζόταν ακόμη από το κραχ του ΄29.
Το Χόλλυγουντ, για να αντιμετωπίσει την πτώση των εισιτηρίων στις αίθουσες, ξεκίνησε μια σειρά B-movies ταινιών, την σκηνοθεσία των οποίων ανέθεσε στους γερμανούς εμιγκρέδες σκηνοθέτες.
Με την εμπορική επικράτηση των B-movies, ο ρόλος του παραγωγού υποβαθμίσθηκε και αναδείχθηκε αυτός του σκηνοθέτη. . Έτσι, οι γερμανοί σκηνοθέτες είχαν πλέον τη δυνατότητα να ελέγχουν απόλυτα το έργο τους και μπόλιασαν τον  εξπρεσιονισμό  στο φιλμ νουάρ.
Το φιλμ νουάρ (film noir=μαύρη ταινία) εμφανίζεται στις αρχές της δεκαετίας του ’40. Σχετίζεται με τις αστυνομικές ταινίες. Η διαφορά τους στηρίζεται στο γεγονός ότι στο αστυνομικό είδος πάντα υπάρχει ηθικό δίδαγμα, κάτι που δε συμβαίνει στο φιλμ νουάρ. Η έννοια του πεπρωμένου, της μοίρας, δάνειο από τον γαλλικό ποιητικό ρεαλισμό, οδηγεί την έκβαση των ιστοριών σε κακό τέλος.
Αφετηρία του φιλμ νουάρ που έθεσε τα χαρακτηριστικά αισθητικά στοιχεία του, είναι η ταινία Το Γεράκι της Μάλτας (1941) (https://www.youtube.com/watch?v=K43u9n-B6Y4&list=PLj-d12xdirMRuJBw0GjOQusEhGtbtg4Nc)  του σημαντικού αμερικανού σκηνοθέτη Τζον Χιούστον (1906-1987), σε σενάριο Ντάσιελ Χάμετ. Το φιλμ νουάρ αδιαφορεί για την κοινωνική ταξινόμηση και εισάγει μεταφυσική ταξινόμηση, κριτήρια της μοίρας που καθορίζουν τους ήρωες. Δε διαχωρίζονται οι καλοί και οι κακοί γιατί όλοι υπόκεινται στη μοίρα. Η γυναίκα εμφανίζεται ως μοιραία γυναίκα, η οποία έχει πάντα στο τέλος κακή επίδραση στον ήρωα. Τότε πρωτοχρησιμοποιείται ο όρος φαμ φατάλ (femme fatale = μοιραία γυναίκα).

Δημιουργοί, των οποίων το έργο επηρεάσθηκε από τον γερμανικό εξπρεσιονισμό, είναι ο Όρσον Ουέλς (Ο πολίτης Κέιν (https://www.youtube.com/watch?v=BFSjHBVx-xk&list=PL_l-MhPg9AUjIy1gfJsM-FrQpclbuXuLC), Η κυρία από τη Σαγκάη), ο Άλφρεντ Χίτσκοκ (Νοτόριους), ο Χάουαρντ Χοκς (Ο Μεγάλος Ύπνος) (https://www.youtube.com/watch?v=LF_chuSy9G4), ο Τζον Χιούστον (Το Γεράκι της Μάλτας, Η Ζούγκλα της ασφάλτου (https://www.youtube.com/watch?v=4GB00a4-E3Y&list=PLL39WvbrqPEa2k_HEnSLq6pUhEJo-hKSA&index=8) ).
	


	Ο Χάμφρεϊ Μπόγκαρτ στο Γεράκι της Μάλτας (1941) του Τζον Χιούστον


	

	


Το φιλμ νουάρ δίνει έμφαση στο εικαστικό μέρος και η φωτογραφία εμφανίζει ιδιαίτερη καλλιέπεια. Οι φωτισμοί είναι μπαρόκ. Οι κινήσεις της κάμερας έχουν έντονο στιλιζάρισμα. Το κυρίαρχο στοιχείο είναι ο εσωτερικός μονόλογος που διατρέχει ολόκληρη την ταινία. Οι σκιές είναι επιρροή από τον γερμανικό εξπρεσιονισμό. Χρησιμοποιείται και το συνεκδοχικό σύστημα, που είναι η παρουσίαση της ίδιας ιστορίας από πολλές διαφορετικές γωνίες και απόψεις. 
	


	

	


Στην Ευρώπη, σημαντικός σκηνοθέτης του φιλμ νουάρ είναι ο γάλλος Ζαν-Πιερ Μελβίλ (1917-1973), ο οποίος επηρεάζει αργότερα με την τεχνική του την ομάδα κινηματογραφιστών της νουβέλ βαγκ. Ο Μελβίλ ψάχνει τους ήρωές του σε βάθος. Τους βάζει να έχουν άκαμπτους κώδικες. Οι ταινίες του είναι ρεαλιστικές με ποιητικά στοιχεία. Η γνωστότερη νουάρ ταινία του είναι Ο χαφιές (Le doulos, 1963) (https://www.youtube.com/watch?v=-dFNMq7hwr4&list=PLiN5lqTUVosLnG1iLfvgbBtCCFO97e1R0&index=2),  με τον Ζαν-Πωλ Μπελμοντό και η καλύτερη Η δεύτερη ανάσα (1966) (https://www.youtube.com/watch?v=0udX0wF5y9I), με τον Λίνο Βεντούρα, όπου φτάνει στα γυρίσματα βασισμένος σε σιδερένιο ντεκουπάζ και παρουσιάζει πολύ δυνατά τους ήρωές του. 


Ζιλ Ντασέν
Ο Ζιλ Ντασέν (1911-2008) γυρίζει το γνωστό φιλμ νουάρ Η νύχτα και η πόλη (1950) (https://www.youtube.com/watch?v=pFnpoaRHpfA),  με μεγάλη επιτυχία. Το 1974, ο Ρομάν Πολάνσκι  σκηνοθετεί την ταινία Chinatown (https://www.youtube.com/watch?v=7SZMEImptPQ&list=PLZbXA4lyCtqpde1pYLCI8R1Gs2m8HCxJc) που είναι ολόκληρη αναφορά προς τιμήν του φιλμ νουάρ και χρησιμοποιεί τα ίδια αισθητικά στοιχεία.
	


	Ο Ζαν Πολ Μπελμοντό στην ταινία Le doulos (1963) του Ζαν Πιέρ Μελβίλ


	


	Αριστοτεχνικό καδράρισμα στην ταινία Η νύχτα και η πόλη (1950) του Ζιλ Ντασέν


	


	Τζακ Νίκολσον και Φέι Ντάναγουεϊ στην ταινία Chinatown (1974) του Ρομάν Πολάνσκι.


